## Pravilnik o kriterijima o pogodnosti dijelova pomorskog dobra za uzgoj riba i drugih morskih organizama

### NN 59/2012 (28.5.2012.), Pravilnik o kriterijima o pogodnosti dijelova pomorskog dobra za uzgoj riba i drugih morskih organizama

59 28.05.2012 Pravilnik o kriterijima o pogodnosti dijelova pomorskog dobra za uzgoj riba i drugih morskih organizama

MINISTARSTVO POLJOPRIVREDE

1466

Na temelju članka 69. stavka 6. Zakona o morskom ribarstvu (»Narodne novine«, br. 56/10, 127/10 i 55/11) ministar poljoprivrede uz suglasnost ministra nadležnog za zaštitu okoliša i prirode i ministra nadležnog za pomorstvo donosi

PRAVILNIK

O KRITERIJIMA O POGODNOSTI DIJELOVA POMORSKOG DOBRA ZA UZGOJ RIBA I DRUGIH MORSKIH ORGANIZAMA

Članak 1.

Ovim se Pravilnikom propisuju kriteriji o pogodnosti dijelova pomorskog dobra za uzgoj riba i drugih morskih organizama (u daljnjem tekstu: uzgoj).

Članak 2.

Kriteriji propisani ovim pravilnikom imaju za cilj:

– osigurati usklađen razvitak uzgoja,

– uskladiti djelatnost uzgoja s drugim djelatnostima u prostoru,

– osigurati tijelima nadležnim za planiranje lokacija za uzgoj pretpostavke za provođenje postupka izbora najpovoljnijih područja s obzirom na njihov prihvatni i nosivi kapacitet.

Članak 3.

(1) Na temelju analize prirodnih uvjeta i antropogenih aktivnosti isključuju se područja za uzgoj na kojima prevladava:

– izraženo onečišćenje – urbani centri, lučka i industrijska središta i slično;

– nezadovoljavajući higijensko-sanitarni uvjeti;

– nepovoljna hidrodinamika;

– rizik cvatnje toksičnih fitoplanktonskih vrsta;

– intenzivni pomorski promet;

– intenzivne rekreacijske djelatnosti;

– područja od veće gospodarske važnosti;

– područja zaštićena u kategoriji strogog rezervata«.

(2) Uzgoj riba i drugih morskih organizama u ostalim zaštićenim područjima temeljem posebnog propisa i područjima ekološke mreže NATURA 2000 dozvoljen je uz prethodnu suglasnost nadležnog tijela za poslove zaštite prirode.

Članak 4.

Lokacija za uzgoj određuje se prostornim planovima na temelju sljedećih grupa kriterija:

1. Biofizičke karakteristike:

– izloženost lokacije otvorenome moru;

– dubina;

– vjetar: brzina, smjer, trajanje;

– valovi: amplitude;

– pridnena topografija: nagib, podmorske barijere – pragovi;

– struktura i sastav sedimenta;

– suspendirane tvari;

– kakvoća mora;

– količina mora u odnosu na uzgojnu biomasu;

– trofički status;

– struktura i sastav bentoskih zajednica;

– okolna autohtona ihtiofauna;

– predatori.

2. Potrebna infrastruktura:

– pristupni putovi i komunikacije;

– dostupnost električne energije;

– raspoloživost prostora za smještaj objekata na kopnu unutar građevinskog područja: prostor za smještaj skladišta, sortirnica, distribucijskih centara i slično.

Članak 5.

(1) Ocjenu pogodnosti lokacija za kavezni uzgoj bijele morske ribe treba temeljiti na biofizičkim kriterijima propisanim u Tablici 1., a za uzgoj tuna sukladno Tablici 2., s ciljem utvrđivanja prevladavajućih obilježja lokacije, a sve u skladu s posebnim propisima zaštite prirode, provedbom Ocjene prihvatljivosti plana, programa i zahvata za ekološku mrežu.

(2) Tablice 1. i 2. su tiskane uz ovaj Pravilnik i čine njegov sastavni dio. (Prilog 1. i Prilog 2.)

Članak 6.

(1) Ocjenu pogodnosti lokacija za uzgoj školjkaša treba obavljati u skladu s posebnim propisima koji uređuju sigurnost hrane, standard kakvoće voda, određuju vode pogodne za život i rast školjkaša te propisima koji uređuju razvrstavanje uzgojnih područja za školjkaše u razrede koji podliježu službenoj kontroli hrane životinjskog podrijetla, i posebnima propisima o zaštiti prirode, provedbom Ocjene prihvatljivosti plana, programa i zahvata za ekološku mrežu.

(2) Uz kriterije pogodnosti u odnosu na standard kakvoće voda i područja pogodna za život i rast školjkaša, kod određivanja novih područja za pomorska dobra za uzgoj ribe i drugih morskih organizama, potrebno je uzeti u obzir već dodijeljena prava za korištenje voda/ ispuštanje otpadnih voda o kojima je podatke potrebno ishoditi od Hrvatskih voda.

Članak 7.

Primjenom kriterija iz članaka 3. do 6. ovoga Pravilnika proizlaze sljedeće mogućnosti međuodnosa uzgoja i ostalih djelatnosti u prostoru:

1) Područja određena za uzgoj – svaka druga novoplanirana djelatnost ne smije biti štetna za uvjete uzgoja.

2) Područja u kojima uzgoj ima visoki prioritet ali se dozvoljavaju i druge djelatnosti.

3) Područja u kojima se pod određenim uvjetima dozvoljavaju ograničeni oblici uzgoja i u kojima uzgoj služi kao dopunski sadržaj drugim dominantnim djelatnostima.

4) Područja koja nisu pogodna za uzgoj.

Članak 8.

(1) U cilju zaštite okoliša i prirode kao i zaštite uzgoja od samoonečišćenja potrebno je poštovati minimalni razmak u ekološki umjereno osjetljivim područjima (zatvoreni uz obalni akvatorij koji obuhvaćaju uvale, zaljeve i kanale), koji će biti određen nakon utvrđivanja nultog stanja glavnih obilježja ekosustava.

(2) U osjetljivim područjima u kojima je narušavanje ekološke ravnoteže uslijed uzgojnih aktivnosti izvjesno potrebne su mjere reguliranja eksploatacije kroz preventivne mehanizme ograničavanja obima proizvodnje, propisivanje najveće dopuštene količine fosfora i dušika koji u uzgojnim aktivnostima mogu dospjeti u more, odnosno obaveza rotacije mjesta na kojima se vrši uzgoj bilo kroz vremenske intervale ili po proizvodnim ciklusima, te je obavezno utvrđivanje nultog stanja glavnih obilježja ekosustava.

Članak 9.

Stupanjem na snagu ovog Pravilnika prestaje važiti Pravilnik o kriterijima o pogodnosti dijelova pomorskog dobra za uzgoj riba i drugih morskih organizama (»Narodne novine«, br. 8/99 i 56/02).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/78

Urbroj: 525-13/0336-12-28

Zagreb, 20. ožujka 2012.

Ministar
Tihomir Jakovina, v. r.

PRILOG 1.

Tablica 1. Ocjena pogodnosti lokacija za kavezni uzgoj bijele ribe s obzirom na prevladavajuća obilježja lokacije

|  |  |  |  |
| --- | --- | --- | --- |
| KRITERIJ | DOBRO | SREDNJE | LOŠE |
| Valovi | 1-3 m | <1 m | >3 m |
| Dubina | > 3 visine mrežnog tega | 2-3 visine mrežnog tega | <2 visine mrežnog tega |
| Strujanja1 | >10 cm s-1 | 5-10 cm s-1 | <5 cm s-1 |
| Otopljeni kisik (%) | >90 | 70-90 | <70 |
| Temperatura (°C) Max Min | 22-25 12 | 25-27 10 | >27 <8 |
| Slanost (‰) | >25 | 15-25 | <15 |
| Struktura i sastav sedimenta | Pjeskovito/  šljunkovito | Hridinasto | Muljevito2 |
| Trofički status | Oligotrofno | Mezotrofno | Eutrofno |
| Bentos | Nizak | Umjeren | Razvijen |
| Predatori | Nema | Rijetki | Učestali |

PRILOG 2.

Tablica 2. Ocjena pogodnosti lokacija za kavezni uzgoj tuna s obzirom na prevladavajuća obilježja lokacije

|  |  |  |
| --- | --- | --- |
| KRITERIJ | DOBRO | LOŠE |
| Izloženost otvorenom moru | Otvoreno/poluotvoreno | Uvale/zaljevi |
| Dubina | >50 m | <50 m |
| Strujanja | >10 cm s-1 | <10 cm s-1 |
| Slanost (‰) | 36-39 | <36 i >39 |
| Otopljeni kisik (%) | >90 | <90 |
| Trofički status | Oligotrofno | Eutrofno |
| Fitobentos (livade morskih cvjetnica) | Na dnu nema livada  morskih cvjetnica, ili su na sigurnosnoj udaljenosti koju određuje postupak procjene utjecaja na okoliš. | Na dnu ili u blizini lokacije se nalaze livade morskih cvjetnica. |

1 Satni srednjak brzine strujanja u površinskom sloju do 5 metara dubine

2 Odnosi se na dubine <30 metara

Pravilnik, NN 59/2012-1466